བོད་རབ་བྱུང་བཅུ་བདུན་པའི་ལྕགས་སྦྲུལ་ལོ་སྟེ་སྤྱི་ལོ༡༩༤༡ལོར་དམ་པ་གང་ཉིད་དགུང་གྲངས་བཅུ་བདུན་བཞེས་སྐབས་ཐུགས་བསྐྱེད་བཙན་པོ་ཞིག་གིས་རྒྱུད་བསྐུལ་བ་དང་རིག་གཞུང་ཟབ་མོ་དག་ལ་གནད་ཕིགས་པ་ཞིག་སྦྱོང་དགོས་དགོངས་ཏེ་དབུས་ཀྱི་ལྷ་ལྡན་དུ་ཐོས་བསམ་བཞེས་པར་ཕེབས་རྒྱུའི་འདུན་པ་ལྡོག་མེད་དུ་འཁྲུངས།ཆུ་བཞི་འཕྲེད་དུ་བཅད།སྒང་དྲུག་རྡོག་པས་བརྫིས།ཤོད་བཅུ་ཤུལ་དུ་བཞག་སྟེ་ལམ་བར་དུ་གྲང་འཁྱག་དང་ལྟོགས་སྐོམ་གྱི་དཀའ་ངལ་སྣ་ཚོགས་ཁྱད་དུ་བསད་དེ་ལོ་དེའི་དགུན་ཁར་དབུས་གཙང་ལྷ་ས་རུ་འབྱོར།དེ་ནས་གདན་ས་ཆེན་པོ་གསུམ་གྱི་ཡ་གྱལ་འབྲས་སྤུངས་མཁས་མང་བློ་གསལ་བྱེ་བའི་འབྱུང་གནས་ཀྱི་ཏྲེ་ཧོར་ཁང་ཚན་དུ་བཞུགས་ཏེ་རྒྱ་གར་གྱི་རྒྱན་དྲུག་མཆོག་གཉིས་དང་གཉིས་སུ་མ་མཆིས་པའི་དམ་པའི་སྐྱེས་ཆེན་བླ་མ་དབུ་མ་པའི་སྐུ་སྐྱེས་ཚུལ་ཁང་འཇམ་དཔལ་འཕྲིན་ལས་ཡོན་ཏན་རྒྱ་མཚོ་དང་།དགེ་བའི་བཤེས་གཉེན་ཆེན་མོ་ལྷ་རམས་པ་ཏྲེ་ཧོར་སྐྱོར་དཔོན་ཚེ་དབང་ནོར་བུ།ནོར་བ་དགེ་བཤེས་ཡེ་ཤེས་ནོར་བུ།དགེ་བཤེས་བསོད་ནམས་མགོན་པོ།དགེ་བཤེས་ཡེ་ཤེས་ཐུབ་བསྟན།འབའ་པ་མཁན་ཟུར་སོགས་མཚན་ལྡན་བཤེས་གཉེན་བཅུ་ཕྲག་ཁ་ཤས་ཀྱི་ཞབས་རྡུལ་སྤྱི་བོས་མནོས་ཏེ་ལོ་ཧྲིལ་པོ་བཅོ་བརྒྱད་ཀྱི་ཡུན་ལ་དུས་ཕྲ་མོ་ཙམ་ཡང་ཆུད་ཟོས་སུ་མ་བཏང་པར་དབུ་ཕར་འདུལ་མཛོད་དང་རྣམ་འགྲེལ་སྐོར་སོགས་གཞུང་བཀའ་རྒྱ་མཚོ་ལྟ་བུ་ལ་གསན་བསམ་ལེགས་པར་མཛད་དེ་རིགས་པས་ཕུ་ཐག་བཅད།རྒྱ་བོད་ཀྱི་པཎ་གྲུབ་བཞིན་གཞུང་ལུགས་ཀྱི་གོ་རྒྱ་འཚོལ་བས་མཁས་པའི་གོ་འཕང་བརྙེས།གྲྭ་ས་རིགས་པའི་རྒྱ་མཚོའི་དབུས་ན་ལུང་རིགས་སེངྒེའི་ང་རོ་བསྒྲགས་པས་མཁས་མང་དགྱེས་པའི་མཆོད་སྤྲིན་དུ་གྱུར།གདན་ས་གསུམ་གྱི་ཚོགས་མང་འདུས་པའི་དབུས་སུ་ལུང་རིགས་ཀྱི་གཤོག་རྩལ་འགྲན་སྐབས་མཁས་མིང་འཛིན་པ་མང་པོ་ཚར་བཅད་དེ་ཅུང་མི་སྨྲ་བའི་བརྟུལ་ཞུགས་འཛིན་དགོས་པའི་གནས་སུ་བཀོད།མཁས་པ་མཁས་པའི་ཁྲོད་ན་མཛེས་ཞེས་གསུངས་པ་ལྟར།ཁོང་ཉིད་ཀྱི་གཞུང་དོན་ལ་རྒྱ་མཚོ་བཞིན་ཟབ་པའི་གོ་བ་དང་ཐོག་མདའ་ལྟར་མྱུར་བའི་རིགས་ལམ་དེ་དྲན་དབང་གཙུག་གི་རྒྱན་དུ་གྱུར་པ་མང་པོས་ངོ་མཚར་བར་འཛིན་པས་ཏྲེ་ཧོར་སྨེ་ནག་ཅན་ཞེས་གདན་ས་གསུམ་ན་མཚན་གྱི་སྙན་པ་འབར།དེ་ནས་ཡོངས་འཛིན་གླིང་རིན་པོ་ཆེའི་མདུན་ནས་བསྙེན་པར་རྫོགས་པའི་སྡོམ་པ་བླངས་ཤིང་འབྲས་སྤུངས་མཁས་མང་བློ་གསལ་བྱེ་བའི་འབྱུང་གནས་སུ་སྐལ་ལྡན་གྱི་སློབ་བུ་མང་པོ་བསྐྱངས་ཏེ་དུས་འདའ་བར་བྱས།འབྲས་སྤུངས་བློ་གླིང་ཙམ་དུ་མ་ཟད་གྲྭ་ས་སེ་འབྲས་དགའ་གསུམ་ནས་སློབ་བུ་ཇེ་མང་དུ་ཕྱིན་པ་དང་མཁས་དབང་དུ་མས་རྒྱ་བོད་ཀྱི་གཞུང་ལུགས་ལ་དོགས་གཅོད་ཞུ་སའི་གནས་སུ་གྱུར།།